KOMISIJOS REGLAMENTAS (EB) Nr. 81/2006
2006 m. sausio 18 d.
iš dalies keičiantis Reglamentą (EEB) Nr. 1538/91 dėl pavadinimų, kurie gali būti naudojami parduodant paukštieną tuo atveju, kai apribojama naminių paukščių galimybė būti aptvaruose po atviru dangumi
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 birželio 26 d. Tarybos reglamentą (EEB) Nr. 1906/90 dėl tam tikrų prekybos paukštiena standartų (1), ypač į jo 9 straipsnį,
kadangi:
(1)
Komisijos reglamente (EEB) Nr. 1538/91 (2) nustatytos Reglamento (EEB) Nr. 1906/90 taikymo taisyklės.
(2)
Siekiant apsaugoti vartotoją nuo klaidinančių įrašų, kurie galėtų būti užrašomi siekiant apgaulės būdu parduoti paukštieną didesnėmis kainomis negu tos, kurios mokamos už įprastu būdu augintus naminius paukščius, Reglamento (EEB) Nr. 1538/91 10 straipsnyje išvardijami visi ūkininkavimo būdų pavadinimai. Be to, šio reglamento IV priede nurodoma, kad reikia laikytis konkrečių kriterijų norint turėti teisę nurodyti tam tikrą ūkininkavimo būdą.
(3)
Iš visų sąlygas, pagal kurias parduodant paukštieną būtų galima užrašyti pavadinimus „Ganyklinė paukštininkystė - pusiau laisvai auginti“, „Tradicinė ganyklinė paukštininkystė - auginti po atviru dangumi“ ir „Ganyklinė paukštininkystė - auginti visiškoje laisvėje“, apibrėžiančių konkrečių kriterijų svarbiausias yra tas, kad gyvūnas turėtų galimybę tam tikrą savo gyvenimo dalį praleisti aptvare po atviru dangumi.
(4)
Naminių paukščių galimybė būti aptvaruose po atviru dangumi gali būti apribota įvedant apribojimus, įskaitant veterinarinius apribojimus, nustatytus remiantis Bendrijos teise, siekiant apsaugoti visuomenės ir gyvūnų sveikatą.
(5)
Jei augintojas nebegali laikytis visų Reglamento (EEB) Nr. 1538/91 IV priede nustatytų gyvūnų laikymo sąlygų, jis privalo, atsižvelgdamas į vartotojo interesus, nustoti naudotis neprivalomu ūkininkavimo būdo ženklinimu.
(6)
Atsižvelgiant į ekonomines pasekmes, kurių gali turėti šie nuo augintojų nepriklausantys laikini apribojimai, atsižvelgiant į tai, kad sektoriui reikia šiek tiek laiko prisitaikyti, ypač pritaikyti ženklinimą, ir su sąlyga, kad prekių kokybė iš esmės nepablogėtų, reikia numatyti pereinamąjį laikotarpį, kurio metu augintojai galėtų toliau naudotis ūkininkavimo būdo ženklinimu.
(7)
Atsižvelgiant į vartotojo interesus, reikėtų apriboti šios leidžiančios nukrypti nuostatos galiojimo laiką.
(8)
Būtina nustatyti specialias nuo įvairiems ūkininkavimo būdams keliamų reikalavimų leidžiančias nukrypti nuostatas.
(9)
Todėl reikėtų atitinkamai iš dalies pakeisti Reglamentą (EEB) Nr. 1538/91.
(10)
Šiame reglamente numatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1538/91 IV priedas iš dalies keičiamas taip:
1)
Po pavadinimu „IV priedas“ įterpiamas šis sakinys:
„10 straipsnyje minimos sąlygos yra tokios:“;
2)
Pridedama ši pastraipa:
„Tuo atveju, kai remiantis Bendrijos teise, siekiant apsaugoti visuomenės ir gyvūnų sveikatą, nustatomas apribojimas, įskaitant veterinarinį apribojimą, kurio pasekmė yra ta, kad apribojama naminių paukščių galimybė būti aptvaruose po atviru dangumi, parduodant c, d ir e punktuose nurodytais ūkininkavimo būdais auginamus naminius paukščius, išskyrus voljeruose laikomas perlines vištas, per apribojimo laiką, tačiau ne ilgiau kaip dvylika savaičių, gali būti nurodomas tas pats ūkininkavimo būdas.“.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. sausio 18 d.